หุ้นปาล์ม..เปื่อย.!?
ตัวเลขขาดทุนกันถ้วนหน้า..!! งบไตรมาส 3/61 หุ้นปาล์มน้ำมัน ที่นำโดยบริษัท ชุมพรอุตสาหกรรมน้ำมันปาล์ม จำกัด (มหาชน) หรือ CPI, บริษัท สหอุตสาหกรรมน้ำมันปาล์ม จำกัด (มหาชน) หรือ UPOIC, บริษัท ยูนิวานิชน้ำมันปาล์ม จำกัด (มหาชน) หรือ UVAN และบริษัท วิจิตรภัณฑ์ปาล์มออยล์ จำกัด (มหาชน) หรือ VPO
12 พ.ย. 2561

สำนักข่าวรัชดา
ตัวเลขขาดทุนกันถ้วนหน้า..!! งบไตรมาส 3/61 หุ้นปาล์มน้ำมัน ที่นำโดยบริษัท ชุมพรอุตสาหกรรมน้ำมันปาล์ม จำกัด (มหาชน) หรือ CPI, บริษัท สหอุตสาหกรรมน้ำมันปาล์ม จำกัด (มหาชน) หรือ UPOIC, บริษัท ยูนิวานิชน้ำมันปาล์ม จำกัด (มหาชน) หรือ UVAN และบริษัท วิจิตรภัณฑ์ปาล์มออยล์ จำกัด (มหาชน) หรือ VPO
ปรากฏว่า ขาดทุนกันถ้วนหน้า..!!
จึงถูกตั้งคำถามตามมาทันทีว่า หุ้นปาล์มน้ำมันยังน่าลงทุนหรือไม่..??
ตัวการสำคัญทำให้งบไตรมาส 3/61 หุ้นปาล์มน้ำมันไม่ค่อยน่าพิสมัย มาจากราคาปาล์มน้ำมันที่ตกต่ำ โดยราคาผลปาล์มสดและน้ำมันปาล์มดิบไตรมาสที่ 3/61 อยู่ที่ 3.54 บาทต่อกิโลกรัมและ 20.24 บาทต่อกิโลกรัม เทียบช่วงเดียวกันปีก่อน อยู่ที่ 4.18 บาทต่อกิโลกรัมและ 22.43 บาทต่อกิโลกรัม
โดยระหว่างช่วงไตรมาส 3/61 ราคาผลปาล์มสดและน้ำมันปาล์มดิบ ลดลงต่ำกว่า 3 บาทต่อกิโลกรัมและ 17 บาทต่อกิโลกรัม ถือว่าต่ำสุดรอบ 10 ปีเลยทีเดียว
หากเข้าไปดูห้องเครื่องงบการเงินแต่ละบริษัท พบว่า CPI พลิกมาขาดทุนถึง 102 ล้านบาท จากงวดเดียวกันปีก่อนมีกำไรสุทธิ 15 ล้านบาท ส่งผลให้ขาดทุนสุทธิเพิ่มขึ้นจากงวดเดียวกันปีก่อนถึง 117 ล้านบาท สาเหตุมาจากรายได้จากการขาย และการให้บริการลดลง 19.31% อยู่ที่ 940.12 ล้านบาท จากงวดเดียวกันปีก่อน 225.04 ล้านบาท
ขณะที่ต้นทุนขายและการให้บริการลดลง 9.81% อยู่ที่ 932.15 ล้านบาท จากงวดเดียวกันของปีก่อนที่ 101.39 ล้านบาท สาเหตุหลักเกิดจากต้นทุนขายลดลงน้อยกว่าราคาขายที่ลดลง มีผลทำให้อัตรากำไรขั้นต้นลดลงจากงวดเดียวกันของปีก่อน จาก 11.30% เป็น 0.85%
ส่งผลให้งวด 9 เดือน ขาดทุนเพิ่มขึ้นเป็น 62 ล้านบาท จากงวดเดียวกันปีก่อนที่ 60 ล้านบาท
ส่วน UPOIC ขาดทุนงวดไตรมาส 3/61 อยู่ที่ 42 ล้านบาท เทียบกับช่วงเดียวกันของปีก่อนที่ 14 ล้านบาท เพิ่มขึ้น 27 ล้านบาท หรือเพิ่มขึ้น 193% เป็นผลมาจากรายได้จากการขายลดลงจากงวดเดียวกันของปีก่อน จำนวน 89 ล้านบาท คิดเป็น 43.6%
ขณะที่อัตราต้นทุนการขายอยู่ที่ 122.3% เพิ่มขึ้น 21.6% จากช่วงเดียวกันปีก่อน อยู่ที่ 100.7% ส่งผลให้งวด 9 เดือน พลิกมามีกำไรสุทธิ 8 ล้านบาท จากช่วงเดียวกันปีก่อนที่ขาดทุน 9 ล้านบาท
ด้าน UVAN พลิกมาขาดทุนงวดไตรมาส 3/61 อยู่ที่ 9 ล้านบาท จากงวดเดียวกันของปีก่อนมีกำไรสุทธิ 143 ล้านบาท ตัวการสำคัญมาจากโรงงานสกัดน้ำมันปาล์มของบริษัท 5 แห่งในไทยขาดทุน 34.6 ล้านบาท จากช่วงเดียวกันของปีก่อนมีกำไรสุทธิ 79.8 ล้านบาท เนื่องมาจากต้นทุนการรับซื้อผลปาล์มเพิ่มขึ้น ขณะที่ราคาน้ำมันปาล์มลดลง ด้านสวนปาล์มบริษัทมีผลขาดทุน 10.1 ล้านบาท ในไตรมาส 3/61 เนื่องจากเป็นช่วงฤดูกาล ที่ผลผลิตต่ำและราคาน้ำมันปาล์มต่ำมาก
ส่งผลให้งบงวด 9 เดือน บริษัทมีผลกำไรสุทธิ 253 ล้านบาท ลดลง 34.3% จากช่วงเดียวกันปีก่อนที่ 385 ล้านบาท
สำหรับ VPO แม้ผลขาดทุนสุทธิลดลงจากช่วงเดียวกันของปีก่อน จาก 55 ล้านบาท มาอยู่ที่ 42 ล้านบาท สาเหตุมาจากรายได้รวมเพิ่มขึ้นจากงวดเดียวกันปีก่อนจาก 222 ล้านบาท มาอยู่ที่ 267 ล้านบาท หรือเพิ่มขึ้น 20.41%
ส่วนต้นทุนขายแม้เพิ่มขึ้นจาก 242 ล้านบาท เป็น 270 ล้านบาท หรือเพิ่มขึ้น 11.51% ต่ำกว่าการเพิ่มขึ้นของรายได้ ทำให้สัดส่วนต้นทุนขายต่อรายได้ปรับลดลงจาก 108.93% ในปี 2560 เป็น 100.89% ในปี 2561 ส่งผลให้งวด 9 เดือน ขาดทุนสุทธิ 34 ล้านบาท ลดลงจากงวดเดียวกันปีก่อนที่ 133 ล้านบาท
แต่ก็ไม่เพียงพอที่จะล้างขาดทุนได้..!!??
ใครที่มีหุ้นปาล์มน้ำมันอยู่ในพอร์ต คงต้องเผื่อใจ และลุ้นช็อตต่อไปกับงบไตรมาส 4/61 ที่จะต้องออกมาสวย นั่นหมายถึงราคาปาล์มน้ำมันต้องปรับสูงขึ้น
แต่เนื่องจากปาล์มเป็นสินค้าเกษตรอีกตัวหนึ่งที่ถูกนำมาใช้เป็นเครื่องมือทางการเมือง ก็คงไม่ง่ายนัก งานนี้คงต้องลุ้นตัวเกร็งกันต่อไป
…อิ อิ อิ…